Imtella' Lulju 13, 2021 - Aġġornata 13 Ta' Lulju, 2021 9:36am F'Malta kompla jonqos is-suq tas-sigaretti bil-kuntrabandu anke jekk fl-2020 il-pajjiż tilef €6 miljun f'evażjoni ta' taxxa. Dan joħroġ minn rapport tal-KPMG dwar is-suq tal-sigaretti bil-kuntrabandu fl-imsemmija sena. Ir-rapport analizza s-sitwazzjoni fl-UE, fir-Renju Unit, fin-Norveġja u fl-Iżvizzera matul l-2020. Mir-rapport joħroġ li waqt li b'mod ġenerali fl-UE s-suq tas-sigaretti bil-kuntrabandu kompla jiżdied, f'Malta naqas. Fil-fatt Malta baqgħet tara tnaqqis sa mill-2016 u s-suq tas-sigaretti bil-kuntrabandu naqas minn 17.2% f'dik is-sena għal 6.4% matul is-sena li għaddiet. Dan kien dovut l-aktar għall-kontroll tad-Dwana Maltija u l-istabilità fit-taxxi fuq is-sigaretti. Il-kumpanija sabet li s-suq tas-sigaretti bil-kuntrabandu kiber b'0.5% fuq l-2019 biex laħaq is-7.8%. Dan ifisser li fl-imsemmijin pajjiżi ġew ikkunsmati b'€34.2 biljun f'sigaretti li fuqhom ma tħallsux it-taxxi dovuti. Ir-rapport sab ukoll li fl-2020 kien hemm żieda ta' 87% fil-konsum tas-sigaretti bil-kuntrabandu bis-27 pajjiż membru tal-UE jitilfu bejniethom €8.5 biljun. Franza kienet l-iktar pajjiż b'kuntrabandu ta' sigaretti, 23.1% tas-suq fl-Ewropa.